Protea-vroue kry groot pak in Indië | Netwerk24
Protea-vroue kry groot pak in Indië
Deur Marnus Kok 09 Oktober 2019 14:27
Laura Wolvaardt is een van slegs twee Proteas wat hond haaraf kon maak met die kolf. Foto: Getty Images
’n Sukkelvertoning met die kolf het die Suid-Afrikaanse vrouekrieketspan duur te staan gekom in die eerste eendagwedstryd in die reeks van drie teen sy eweknie van Indië.
Indië (165/2 in 41.4 boulbeurte) het Woensdag gemaklik met agt paaltjies in Vadodara gewen, nadat hy die Proteas vir net 164 in 45.1 boulbeurte uitgeknikker het.
Slegs Marizanne Kapp (54, 64 b) en die aanvangskolwer Laura Wolvaardt (39, 62 b) kon hond haaraf maak met die kolf.
Suid-Afrika was sommer vroeg-vroeg in sy kolfbeurt in die knyp toe Wolvaardt se aanvangsvennoot, Lizelle Lee, met die eerste bal van die besoekers se kolfbeurt been voor paaltjie betrap is.
Suné Luus, kaptein van Suid-Afrika, het ná die tyd gesê sy besef die teiken wat haar span met die kolf gestel het, was nie genoeg nie.
Ek dink ons het uiteraard net nie genoeg lopies op die telbord gehad nie. Ons het besluit om eerste te kolf en het gehoop om minstens 220 aan te teken.
“Ek dink ons het uiteraard net nie genoeg lopies op die telbord gehad nie. Ons het besluit om eerste te kolf en het gehoop om minstens 220 aan te teken.
“Tog was daar positiewe aspekte in die wedstryd, soos Marizanne wat goed gekolf het – so ja, ons sien uit na die volgende wedstryd.
“Ons sal daarvan hou as ons middelorde lopies kan aanteken as die toporde dit nie doen nie,” sê Luus.
Indië se naatbouler Jhulan Goswami (3/33) het die beste vir die tuisspan met die bal gevaar.
Dit was egter nie net die Proteas se kolwers wat gesukkel het nie. Die besoekers kon slegs twee paaltjies laat kantel.
Die tweede wedstryd word Vrydag op dieselfde veld beslis.
Meer oor: Suid-Afrika | Indië | Subkontinent | Proteas | Krieket | Toer
Protea-vroue se Kapp bly koelkop
Protea-vroue pak Pakistan op tuisbodem